17.4.2023
RO
Jurnalul Oficial al Uniunii Europene
L 102/73
Articolul 18 Sarcini Mecanismul asistă Comitetul mixt în ceea ce privește: (a) organizarea unui forum pentru coordonarea consolidată și în timp util a schimbului de informații relevante și pentru consultare cu privire la viitoarea legislație a Regatului Unit și a Uniunii privind TVA și accizele ori de câte ori aceasta afectează în special comerțul cu mărfuri din Irlanda de Nord din cauza modificărilor importante avute în vedere în cadrul legislativ aplicabil sau a dificultăților majore care pot apărea în urma separării tratamentului aplicat bunurilor și tratamentului aplicat serviciilor în domeniul TVA; (b) organizarea unui forum care să evalueze impactul potențial și care să pregătească o punere în aplicare fără probleme a legislației menționate la litera (a) în Irlanda de Nord.
Această evaluare ar trebui să vizeze în special evitarea sarcinilor administrative inutile și a costurilor inutile pentru întreprinderi și administrațiile fiscale; (c) organizarea unui forum pentru discutarea dificultăților practice legate de aplicarea legislației existente a Regatului Unit și a Uniunii în materie de TVA și accize, astfel cum sunt aplicabile în temeiul protocolului; (d) adoptarea unor decizii sau recomandări în legătură cu dispozițiile din dreptul Uniunii care figurează în anexa 3 la protocol, evitându-se, în același timp, impactul negativ asupra riscurilor de fraudă fiscală și orice eventuală denaturare a concurenței în Uniune.
Astfel de decizii și recomandări nu trebuie să afecteze nivelul TVA și al accizelor percepute pentru mărfuri și (e) discutarea și adoptarea oricăror alte măsuri adecvate necesare pentru soluționarea problemelor care decurg din punerea în aplicare și din aplicarea articolului 8 din protocol.
Articolul 19 Funcționare (1) Copreședinții Comitetului specializat privind aspectele referitoare la punerea în aplicare a Protocolului privind Irlanda/Irlanda de Nord înființat prin articolul 165 alineatul (1) litera (c) din Acordul de retragere (denumit în continuare „Comitetul specializat”) convoacă reuniuni specifice ale Comitetului specializat pentru a discuta TVA-ul și accizele aferente mărfurilor, după caz.
Aceste reuniuni vor fi cunoscute sub denumirea de Mecanismul de coordonare consolidată privind TVA și accizele.
Fiecare dintre copreședinții Comitetului specializat desemnează câte un expert principal în domeniul TVA și al accizelor (denumiți în continuare „experții principali”).
(2) Atunci când este necesar, se organizează reuniuni ale mecanismului.
Experții principali pot face schimb de opinii în mod informal în afara reuniunilor mecanismului și, de asemenea, se pot întâlni într-un context informal.
După fiecare reuniune informală, experții principali întocmesc procese-verbale și le trimit copreședinților Comitetului specializat și grupului de lucru consultativ mixt înființat prin articolul 15 din protocol (denumit în continuare „grupul de lucru consultativ mixt”).
(3) Experții principali prezintă copreședinților Comitetului specializat un raport final care rezumă rezultatul discuțiilor cu privire la o anumită chestiune și stabilește eventuale acțiuni recomandate, inclusiv aspectele cu privire la care nu s-a putut ajunge la un acord.
(4) Experții principali pot invita reprezentanți ai părților terțe sau alți experți pentru a discuta anumite teme.
Aceștia vor comunica numele experților respectivi copreședinților Comitetului specializat.
Copreședinții grupului de lucru consultativ mixt pot participa la reuniunile mecanismului.
Copreședinții grupului de lucru consultativ mixt îi pot informa pe experții principali cu privire la actele planificate ale Uniunii și la alte aspecte legate de TVA și de accizele aferente mărfurilor.
(5) Regulamentul de procedură al Comitetului mixt și al comitetelor specializate, prevăzut în anexa VIII la Acordul de retragere, se aplică mutatis mutandis mecanismului, cu excepția cazului în care se prevede altfel în prezenta decizie.